ΓΡΑΠΤΗ ΕΡΩΤΗΣΗ E-0667/96 υποβολή: Μιχαήλ Παπαγιαννάκης (GUE/NGL) και Laura Gonzαlez Αlvarez (GUE/NGL) προς την Επιτροπή (15 Μαρτίου 1996)

Θέμα: Ανακοίνωση σχετικά με την πολιτική σύγκλισης και περιβάλλον

Μας έχει ανησυχήσει το γεγονός ότι, σύμφωνα με πρόσφατες εκθέσεις, οι πόροι των διαρθρωτικών ταμείων δαπανώνται για οικονομικά αμφισβητήσιμα και περιβαλλοντικά επιβλαβή έργα, όπως έργα ύδρευσης/άρδευσης. Η Επίτροπος κ. Wulf-Mathies έχει εκφράσει την ανησυχία της για το γεγονός ότι η μη ενδεδειγμένη τιμολόγηση των πόρων, όπως το νερό, ίσως οδηγεί σε άσκοπη χρήση ή κατάχρηση των πόρων η οποία, με τη σειρά της, ως αποτέλεσμα την πραγματοποίηση, στα κράτη μέλη, μη αναγκαίων έργων, όπως για παράδειγμα έργα ύδρευσης, τα οποία χρηματοδοτούνται από τα διαρθρωτικά ταμεία.

Πώς σχεδιάζει η Επιτροπή να επιτύχει μία αυστηρότερη οικονομική εκτίμηση;

Πώς προτείνει η Επιτροπή να μελετηθεί, σε συνεργασία με τα κράτη μέλη, το θέμα της τιμολόγησης των φυσικών πόρων;

Aπάντηση της κ. Wulf-Mathies εξ ονόματος της Επιτροπής (25 Απριλίου 1996)

Μετά την αναθεώρηση των κανονισμών των Διαρθρωτικών Ταμείων κατά το 1993, τα προγράμματα υπόκεινται πλέον σε ενισχυμένη κοινωνικοοικονομική καθώς και περιβαλλοντική εκτίμηση, συμπεριλαμβανομένων της αυξημένης εκ των προτέρων αξιολόγησης, του ελέγχου καθώς και της εκ των υστέρων αξιολόγησης. Στο πλαίσιο αυτό, η Επιτροπή βασίζεται σε εξωτερική πραγματογνωμοσύνη για την εκ των προτέρων εκτίμηση των σχετικών με τον προγραμματισμό εγγράφων που υποβάλλονται από τα κράτη μέλη για τη νέα περίοδο προγραμματισμού. Η Επιτροπή συμφώνησε με κάθε κράτος μέλος ότι η ενδιάμεση εκτίμηση αυτών των προγραμμάτων θα πραγματοποιείταί από ανεξάρτητους εκτιμητές. Η Επιτροπή ξεκίνησε επίσης την εκπόνηση μελετών αξιολόγησης των προγραμμάτων της προηγούμενης περιόδου. Επιπλέον, η Επιτροπή δουλεύει προς την κατεύθυνση της βελτίωσης των μεθόδων και των δεικτών κοινωνικο-οικονομικής και περιβαλλοντικής εκτίμησης των έργων που χρησιμοποιούνται από τα διαρθρωτικά ταμεία.

Όσον αφορά τα μεμονωμένα έργα που αποτελούν μέρος προγραμμάτων που συγχρηματοδοτούνται από τα διαρθρωτικά ταμεία, την ευθύνη για την κοινωνικο-οικοονομική καθώς και περιβαλλοντική εκτίμηση την έχουν τα κράτη μέλη. Μόνο για μεγάλα έργα (υποδομής άνω των 25 εκατ. ECU, παραγωγικής επένδυσης άνω των 15 εκατ. ECU), τα κράτη μέλη υποχρεούνται να υποβάλλουν στην Επιτροπή τα αποτελέσματα αυτής της εκτίμησης (ανάλυση κόστους/οφέλους, αναμενόμενος αντίκτυπος στην απασχόληση και αντίκτυπος στο περιβάλλον). Παρά το γεγονός αυτό, η Επιτροπή προσπαθεί να εκτιμήσει όλα τα έργα όταν υπάρχουν διαθέσιμες πληροφορίες. Για πολύ σημαντικά έργα, η Επιτροπή μπορεί να πραγματοποιήσει εκτίμηση με δική της πρωτοβουλία.

Η Επιτροπή έχει επίγνωση της ανάγκης για την κατάλληλη τιμολόγηση των φυσικών πόρων, τονίζοντας ταυτόχρονα ότι πρόκειται για ένα γενικό πρόβλημα το οποίο δεν περιορίζεται σε επενδύσεις που συγχρηματοδοτούνται από τα διαρθρωτικά ταμεία. Η Επιτροπή εξετάζει τρόπους για τη στήριξη ερευνών σχετικά με την ανάπτυξη καταλλήλων μεθόδων περιβαλλοντικής τιμολόγησης και της εφαρμογής τους στην πολιτική συνοχής. Όσον αφορά την περιβαλλοντική ποιότητα των έργων που συγχρηματοδοτούνται από τα διαρθρωτικά ταμεία, η Επιτροπή επιμένει στην πλήρη εφαρμογή της περιβαλλοντικής νομοθεσίας, όπως της οδηγίας για την εκτίμηση του περιβαλλοντικού αντίκτυπου. Σε περίπτωση παραβάσεων, θα εφαρμόζονται οι κυρώσεις που προβλέπονται στις ισχύουσες διατάξεις, συμπεριλαμβανομένης της επιστροφής της χρηματοδοτικής συμμετοχής της Κοινότητας. Επιπλέον, η Επιτροπή συνεργάζεται με τα κράτη μέλη και τις περιφέρειες στις επιτροπές ελέγχου για την ενισχυμένη εκτίμηση περιβαλλοντικών πτυχών που υπερβαίνουν την απλή νομική συμμόρφωση. Το θέμα της τιμολόγησης των πόρων μπορεί να εξεταστεί σ'αυτό το πλαίσιο.

Τέλος, το Interreg II Γ αφορά ειδικά τη διαχείριση διασυνοριακών θεμάτων που έχουν σχέση με τους υδάτινους πόρους.